钦定古今图书集成/明伦汇编/家范典/第046卷 > 唐杜氏通典 > 《天子立庶子为太子不宜加薨服议》
## 钦定古今图书集成/明伦汇编/家范典/第046卷 > 唐杜氏通典 > 《天子立庶子为太子不宜加薨服议》

晋惠帝愍怀太子以庶子立为太子，及薨，议疑上当
服三年。司隶王堪议：“圣上统绪，无所他择。践祚之初，
拜于南郊，告于天地，谒于祖庙，明皇储也。正体承重，
岂复是过？”司隶从事王接议：“愍怀太子虽己建立，所
谓传重而非正体者也。依《丧服》及郑氏说，制服不得
与嫡同，应从庶例。天子诸侯，不为庶子服。圣上于愍”
怀无服之丧，难者曰：“君父立之，与后所生同矣。焉有
既为太子而复非嫡乎？”答曰：嫡庶定名，非建立所易。
《丧服》庶子为其母缌，不言嫡子为其妾母，而曰庶子
为其母，许其为后，庶名犹存矣。

宋庾蔚之谓：“王堪以为：拜为太子，则全同嫡正。王接
据庶子为后，为其母缌，庶名不去，故虽为太子，犹应
与众子同，天子不为服，可谓两失其衷。尝试言之。按
《丧服传》通经，长子三年，言以正体乎上，又将所传重，
明二义兼足，乃得加至三年。今拜为太子，虽将所传
重而非正体，安得便同嫡正，为之斩衰乎？既拜为太”
子，则是将所传重，宁得犹与众庶子同其无服乎？天子诸侯绝旁周，今拜庶子为太子，不容得以尊降之。
既非正嫡，但无加崇耳，自宜伸其本服一周，庶子为
后，不得全与嫡同，庶名何由得去己服？祖曾与嫡不
异，是与嫡同者也。曾祖为己服无加崇，是与嫡异者
也。天子诸侯大夫不以尊降，又与众子不同矣。